****

**VIEŠŲJŲ PIRKIMŲ TARNYBOS**

**DIREKTORIUS**

**ĮSAKYMAS**

**DĖL ĮMONIŲ, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimų ATRINKIMO VERTINIMUI PROCEDŪRŲ TVARKOS APRAŠO PATVIRTINIMO**

2015 m. vasario 26 d. Nr. 1S-37

Vilnius

Vadovaudamasi Lietuvos Respublikos Vyriausybės 2006 m. sausio 30 d. nutarimo Nr. 92 „Dėl Lietuvos Respublikos viešųjų pirkimų įstatymo įgyvendinimo” 1.5 punktu, Įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimų taisyklių, patvirtintų Lietuvos Respublikos Vyriausybės 2003 m. kovo 3 d. nutarimu Nr. 277 „Dėl Įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimų taisyklių patvirtinimo“, 143 punktu,

t v i r t i n u Įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimų atrinkimo vertinimui procedūrų tvarkos aprašą (pridedama).

Direktorė Diana Vilytė

PATVIRTINTA

Viešųjų pirkimų tarnybos direktoriaus

2015 m. vasario 26 d. įsakymu Nr. 1S- 37

**Įmonių, VEIKIANČIŲ ENERGETIKOS SRITYJE, energijos ar kuro, kurių reikia elektros ir ŠILUMOS ENERGIJAI GAMINTI, PIRKIMų atrinkimo vertinimui PROCEDŪRŲ TVARKOS APRAŠAS**

**I. BENDROSIOS NUOSTATOS**

1. Įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimų atrinkimo vertinimui procedūrų tvarkos aprašas (toliau – Aprašas) nustato Viešųjų pirkimų tarnybos (toliau – Tarnyba) administracijos padalinių veiklą, atrenkant energetikos srityje veikiančių įsigyjančiųjų organizacijų energijos ar kuro, kurių reikia elektros ir šilumos energijai gaminti, pirkimus, kuriems taikomi Įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimų taisyklėse, patvirtintose Lietuvos Respublikos Vyriausybės 2003 m. kovo 3 d. nutarimu Nr. 277 „Dėl Įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimų taisyklių patvirtinimo“, (toliau – Taisyklės) nustatyti reikalavimai, vertinimui.

2. Energijos išteklių pirkimų atrinkimo vertinimui tikslai:

2.1. užtikrinti identifikuotų didžiausios rizikos sričių, kuriose galimi dažniausi Taisyklių ir su jų įgyvendinimu susijusių teisės aktų pažeidimai, kontrolę;

2.2. didinti energijos išteklių pirkimų kontrolės sistemos efektyvumą.

3. Aprašas parengtas vadovaujantis Lietuvos Respublikos energijos išteklių rinkos įstatymu, Taisyklėmis, Tarnybos direktoriaus įsakymais ir kitais teisės aktais.

4. Apraše naudojamos sąvokos:

4.1. **Energijos ištekliai** – energija ir (ar) kuras, kurie naudojami elektros ir (ar) šilumos energijai gaminti.

4.2. **Energijos išteklių pirkimų rizika** – tikimybė, kad atliekant energijos išteklių pirkimus, bus ar buvo pažeisti Taisyklėse nustatyti reikalavimai.

4.3. **Įsigyjančioji organizacija** – energijos išteklių pirkimus atliekanti energetikos įmonė, kuriai įstatymas arba kompetentinga institucija suteikia teisę verstis veikla energetikos srityje.

4.4. **Rizikingiausi energijos išteklių pirkimai** – didžiausią tikimybę, kad atliekant energijos išteklių pirkimus, bus ar buvo pažeisti Taisyklėse nustatyti reikalavimai, turintys pirkimai.

4.5. **Rizikos vertinimas pagal Metodikos reikalavimus** – tikimybės, kad atliekant energijos išteklių pirkimus, bus ar buvo pažeisti taisyklėse nustatyti reikalavimai, nustatymas pagal Įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimams nustatytų reikalavimų pažeidimų rizikos vertinimo metodiką, patvirtintą viešųjų pirkimų tarnybos direktoriaus 2015 m. sausio 9 d. įsakymu Nr. 1S-3 (toliau – Metodika).

**II. energijos išteklių PIRKIMŲ ATRINKIMAS VERTINIMUI**

5. Tarnybos Rizikos valdymo ir statistikos skyrius (toliau – Tarnybos RVS skyrius) atrenka ir perduoda vertinti Tarnybos Kontrolės skyriui energijos išteklių pirkimus, įvertinus jų riziką pagal Metodikoje nustatytus reikalavimus.

6. Teisėsaugos pavedimus atlikti energijos išteklių pirkimų vertinimą, Tarnybos RVS skyrius perduoda tiesiogiai tarnybiniu pranešimu per Tarnybos dokumentų valdymo sistemą (toliau – DVS) Tarnybos Kontrolės skyriui, nevertindamas rizikos pagal Metodikos reikalavimus.

7. Energijos išteklių pirkimų vertinimų rūšys:

7.1. neplaninis operatyvus vertinimas;

7.2. neplaninis sisteminis vertinimas.

8. Tarnybos RVS skyrius atrenka:

8.1. pirkimus neplaniniam sisteminiam energijos išteklių pirkimų vertinimui, analizuodamas įsigyjančiųjų organizacijų pagal Taisyklėse nustatytą tvarką paskelbtą informaciją Centrinėje viešųjų pirkimų informacinėje sistemoje ir savo interneto svetainėje bei Tarnybai pateiktą informaciją;

8.2. pirkimus neplaniniam operatyviam energijos išteklių pirkimų vertinimui, analizuodamas:

8.2.1. Tarnybos gautus prašymus, skundus, pranešimus, žiniasklaidoje pateiktą informaciją;

8.2.2. informaciją apie galimai įsigyjančiųjų organizacijų padarytus Taisyklėse nustatytų reikalavimų pažeidimus, vykdant energijos išteklių pirkimų procedūras, gautą iš Tarnybos administracijos padalinių.

9. Tarnybos administracijos padalinys, atlikdamas jam priskirtas funkcijas ir įtaręs galimus įsigyjančiųjų organizacijų Taisyklėse nustatytų reikalavimų pažeidimus, vykdant energijos išteklių pirkimų procedūras, kuriuos pagal savo kompetenciją gali nustatyti kitas Tarnybos administracijos padalinys, nedelsdamas tarnybiniu pranešimu per DVS informuoja Tarnybos direktorių ir perduoda informaciją Tarnybos RVS skyriui rizikos vertinimui pagal Metodikos reikalavimus.

10. Tarnybos Kontrolės skyrius, siekdamas užtikrinti tolygų skyriaus darbo krūvį, paskutinę kiekvienos savaitės darbo dieną tarnybiniu pranešimu per DVS informuoja Tarnybos RVS skyrių, kokį energijos išteklių pirkimų skaičių Tarnybos RVS skyrius ateinančią savaitę galės pateikti vertinimui (toliau – vertinimų skaičius).

11. Tarnybos RVS skyrius, apibendrinęs informaciją apie per praėjusią savaitę pagal Metodikos reikalavimus įvertintų energijos išteklių pirkimų riziką ir atsižvelgęs į Tarnybos Kontrolės skyriaus pateiktą vertinimų skaičių, atrenka rizikingiausius energijos išteklių pirkimus ir pirmą kiekvienos savaitės darbo dieną tarnybiniu pranešimu Tarnybos Kontrolės skyriui per DVS pateikia Tarnybos RVS skyriaus vedėjo patvirtintą įvertinimui atrinktų energijos išteklių pirkimų sąrašą, į kurį pirmiausiai įtraukiami rizikingiausi energijos išteklių pirkimai neplaniniam operatyviam vertinimui.

**III. pranešimų DĖL GALIMŲ Taisyklių PAŽEIDIMŲ priėmimas nagrinėti ir informavimas**

12. Tarnybos RVS skyrius, gavęs pranešimus dėl galimų Taisyklių pažeidimų ir atlikęs rizikos vertinimą pagal Metodikos reikalavimus, ne vėliau kaip per 10 darbo dienų parengia raštą pareiškėjui, informuodamas apie vertinimui atrinktą / neatrinktą energijos išteklių pirkimą, kurį pasirašo Tarnybos direktorius ar jo įgaliotas asmuo.

13. Tarnybos RVS skyrius turi teisę gauti įsigyjančiosios organizacijos, energijos išteklių pirkimo procedūrose dalyvaujančių asmenų, kitų asmenų su pirkimu susijusių veiksmų ir sprendimų paaiškinimus.

14. Tarnybos direktoriaus pavaduotojas, Tarnybai gavus kito kompetentingo viešojo administravimo subjekto rašytinį motyvuotą prašymą ar pavedimą atlikti energijos išteklių pirkimo vertinimą ar kitos valstybės kompetentingos institucijos prašymą, ar turint informacijos, ar kilus pagrįstų įtarimų dėl įsigyjančiosios organizacijos veiklos, kuri gali prieštarauti teisės aktams ar neatitikti teisės aktų reikalavimų, ar esant kitiems Lietuvos Respublikos viešojo administravimo įstatyme nustatytiems pagrindams pradėti neplaninį operatyvų energijos išteklių pirkimo vertinimą, gali teikti Tarnybos direktoriui motyvuotą tarnybinį pranešimą su siūlymu tiesiogiai rezoliucija RVS skyriui perduoti energijos išteklių pirkimą Kontrolės skyriui atlikti vertinimą, nevertinant rizikos pagal Metodikos reikalavimus, o gavus informaciją dėl galimai besikartojančių įsigyjančiųjų organizacijų vykdomų energijos išteklių pirkimų pažeidimų – tarnybinį pranešimą su rezoliucija, siūlant nurodyti Tarnybos RVS skyriui atrinkti ir perduoti Kontrolės skyriui energijos išteklių pirkimus vertinimui pagal nustatytus požymius.

15. Pranešimai, kuriuose nenurodytas pranešimą pateikusio asmens vardas, pavardė ar juridinio asmens pavadinimas, adresas arba asmens nepasirašyti, nenagrinėjami, išskyrus atvejus, kai yra motyvuotas Tarnybos direktoriaus pavedimas atlikti energijos išteklių pirkimo (ar pirkimų) rizikos įvertinimą pagal Metodikos reikalavimus.

**IV. BAIGIAMOSIOS NUOSTATOS**

16. Visa informacija, susijusi su energijos išteklių pirkimų atrinkimu vertinimui, saugoma Lietuvos Respublikos dokumentų ir archyvų įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_